ויולט ח'ורי

ויולט ח'ורי (1929 - 1987) הייתה ראשת המועצה המקומית של כפר יאסיף. היא הייתה האישה היחידה שכיהנה כראשת מועצה ערבית בישראל והאישה הראשונה שנבחרה למועצה מקומית ערבית.

ויולט נולדה לשושלת של כמרים יוונים אורתודוקסים. אביה היה שוטר ואמה מנהלת בית ספר לבנות בחיפה. למדה בתיכון אנגלי מעורב יהודי-ערבי לבנות בחיפה. לאחר מכן למדה עבודה סוציאלית, ועבדה במקצוע, ובמהלך עבודתה הסתובבה בכפרים ערביים בגליל, דבר אשר גרר ביקורת מצד אנשים בכפר יאסיף שחשבו שזה לא ראוי לאישה רווקה. לכן, ב-1952 התארסה דרך שידוך לפאוזי ח'ורי, שהיה גדול ממנה ב-18 שנה, ולאחר מכן התחתנו.

ויולט נכנסה לפוליטיקה מקומית בעקבות בעלה, שהיה חבר מועצה ולאחר מכן גם ראש המועצה. כאשר הוא נבחר לראשות המועצה ניסו להעביר את ויולט לעבוד בכפר ראמה מכיוון שהייתה מועסקת כעובדת סוציאלית על ידי מועצת כפר יאסיף, אך היא סרבה, התפטרה ופתחה חנות בגדים ולאחר מכן את גן הילדים הראשון בכפר יאסיף. בעקבות משבר פוליטי במועצה, פאוזי התפטר וויולט התבקשה על ידי מליאת המועצה להחליף אותו וב-1972 נכנסה לתפקיד. היא מינתה נשים רבות לתפקידים במועצה, בין השאר כדי להתמודד עם הקושי של גברים לעבוד תחתיה. במהלך כהונתה המועצה קבלה מענקים מיועץ ראש הממשלה לענייני ערבים וכן התהדקו הקשרים עם הקיבוץ השכן, יחיעם. למרות ההישגים שלה היא הודחה מתפקידה לאחר כשנה וחצי. בבחירות ב-1978 רצה במפלגה עצמאית וזכתה במושב אחד והייתה לאישה הראשונה שנבחרה למועצה מקומית ערבית. ויולט ח'ורי כיהנה במועצה כ-14 שנה.

לקריאה נוספת 
 Herzog, Hanna (1999). Gendering Politics: Women in Israel. University of Michigan Press. .

הערות שוליים 

ראשי מועצות מקומיות בישראל
נשים בראשות מועצות מקומיות בישראל
עובדות סוציאליות ישראליות
חברות מועצה ברשויות מקומיות בישראל
ישראליות שנולדו ב-1929
פמיניסטיות ערביות ישראליות
פוליטיקאיות ישראליות
ערביות נוצריות ישראליות
ערבים נוצרים ישראלים
ישראלים שנולדו ב-1929
ישראלים שנפטרו ב-1987
ישראליות שנפטרו ב-1987
פוליטיקאים ישראלים